รู้ยัง? ทวงหนี้ผิดเวลาปรับ 1 แสนบาท!
รู้ยัง? ทวงหนี้ผิดเวลาปรับสูงสุด 1 แสนบาท ตามพ.ร.บ.ทวงถามหนี้ ฉบับปี 58 ห้ามเจ้าหนี้ทวงหนี้นอกเวลา ห้ามใช้ความรุนแรง ข่มขู่ หากฝ่าฝืนสามารถฟ้องร้องได้ โดยเจ้าหนี้สามารถทวงหนี้ได้ในวันจันทร์-ศุกร์ เวลา 08.00-20.00 น. และวันหยุดราชการสามารถติดต่อทวงหนี้ได้ตั้งแต่เวลา 08.00-18.00 น.
25 พ.ค. 2559

ผู้สื่อข่าวรายงานว่า จากกระแสโซเชียเน็ตเวิร์ดที่พูดถึงกรณีที่เพจเฟซบุ๊ก tanaiwirat.com ทนายวิรัช ได้โพสต์ข้อความเตือนบรรดาเจ้าหนี้ว่า ทวงหนี้ผิดเวลามีโทษปรับสูงสุด 1 แสนบาท โดยสามารถทวงหนี้ได้ในวันจันทร์-ศุกร์ เวลา 08.00-20.00 น.  และวันหยุดราชการสามารถติดต่อทวงหนี้ได้ตั้งแต่เวลา 08.00-18.00 น. จนกลายเป็นข้อถกเถียงกันในโลกออนไลน์นั้น
ล่าสุด (24 พฤษภาคม 2559) นายวิรัช หวังปิติพาณิชย์ ทนายผู้โพสต์ข้อความดังกล่าว ได้ให้สัมภาษณ์ผ่านเดลินิวส์ออนไลน์ว่า พ.ร.บ.ทวงถามหนี้ ออกมาตั้งแต่ปี 2558 แต่ประชาชนยังไม่ค่อยทราบกัน ซึ่งสาเหตุที่มีการออกกฎหมายทวงหนี้เกิดจากมีการทวงหนี้อย่างไม่รู้เวลาตั้งแต่ช่วงเช้าจนดึกดื่น จึงมีการกำหนดข้อกฎหมายขึ้นว่า ผู้ที่จะทวงถามหนี้ต้องจดทะเบียนต่อนายทะเบียนก่อน โดยการทวงถามหนี้นั้นต้องทวงกับลูกหนี้เท่านั้น ซึ่งสามารถทวงหนี้ได้ในวันจันทร์ถึงศุกร์เวลา 08.00-20.00 น.  และวันหยุดราชการสามารถติดต่อทวงหนี้ได้ตั้งแต่เวลา 08.00-18.00 น. และห้ามข่มขู่ ใช้ความรุนแรง
นอกจากนี้ยังห้ามเจ้าหนี้ประทับทวงหนี้หน้าซองจดหมาย หากพบมีการทวงหนี้ที่ไม่ถูกต้อง มีการข่มขู่เอาชีวิต สามารถแคปหน้าจอเป็นหลักฐานแจ้งความกับเจ้าหน้าที่ตำรวจเพื่อใช้ในการฟ้องร้องได้ หากฝ่าฝืนมีโทษปรับไม่เกิน 1 แสนบาท แต่หากลูกหนี้คืนเงินครบตามเวลาที่กำหนด คดีความก็จะไม่เกิดขึ้น